অসুস্থ ছাত্র যায়েদ বিন জামানের বাবা মাগুরা শহরের আদর্শপাড়ার বাসিন্দা মুন্সী কায়েমুজ্জামান বলেন, আমার ছেলে দীর্ঘদিন ধরে টিস্যুজনিত দুর্বলতায় আক্রান্ত। এ কারণে তাকে নিয়মিত ফিজিওথেরাপি দিতে হয়। সঙ্গত কারণে আমি এ বছরের জুলাইয়ে লিখিত দরখাস্তের মাধ্যমে আমার সন্তানকে কোনো কারণেই মারধর করা থেকে বিরত থাকার আবেদন জানিয়েছিলাম। কিন্তু মঙ্গলবার ওই স্কুলের শিক্ষক মৃত্যুঞ্জয় চৌধুরী তার প্রশ্নের যথাযথ জবাব দিতে না পারায় আমার ছেলেকে নির্দয়ভাবে মারধর করেন। ছেলে মারধরের বিষয়টি আমাদের কাছে গোপন রাখা হয়। কিন্তু রাতে সে অসুস্থ হয়ে পড়লে আমরা বিষয়টি বুঝতে পেরে দ্রুত মাগুরা সদর হাসপাতালে ভর্তি করি। বর্তমানে সে হাসপাতালে চিকিৎসাধীন। এ ঘটনায় প্রতিকার চেয়ে ছাত্রের বাবা জেলা প্রশাসকের কাছে লিখিত অভিযোগ করেছেন।